Document ID: 32006R1664

A BIZOTTSÁG 1664/2006/EK RENDELETE
(2006. november 6.)
a 2074/2005/EK rendeletnek az emberi fogyasztásra szánt egyes állati eredetű termékekre vonatkozó intézkedések végrehajtása és bizonyos végrehajtási intézkedések hatályon kívül helyezése tekintetében történő módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó Szerződésre,
tekintettel az állati eredetű élelmiszerek különleges higiéniai szabályainak megállapításáról szóló, 2004. április 29-i 853/2004/EK európai parlamenti és tanácsi rendeletre (1) és különösen annak 9. és 11. cikkére,
tekintettel az emberi fogyasztásra szánt állati eredetű termékek hatósági ellenőrzésének megszervezésére vonatkozó különleges szabályok megállapításáról szóló, 2004. április 29-i 854/2004/EK európai parlamenti és tanácsi rendeletre (2) és különösen annak 16. cikkére,
tekintettel a takarmány- és élelmiszerjog, valamint az állat-egészségügyi és az állatok kíméletére vonatkozó szabályok követelményeinek történő megfelelés ellenőrzésének biztosítása céljából végrehajtott hatósági ellenőrzésekről szóló, 2004. április 29-i 882/2004/EK európai parlamenti és tanácsi rendeletre (3) és különösen annak 11. cikke (4) bekezdésére,
mivel:
(1)
A 2074/2005/EK bizottsági rendelet (4) a 853/2004/EK, a 854/2004/EK és a 882/2004/EK rendeletek tekintetében végrehajtási intézkedéseket állapít meg.
(2)
A 2074/2005/EK rendelet VI. melléklete egészségügyi bizonyítványmintákat állapít meg az emberi fogyasztásra szánt egyes állati eredetű termékek behozatalára. Ezeket a bizonyítványokat a Bizottság a kereskedelmi ellenőrző és szakértői rendszernek való megfelelés szem előtt tartásával alakította ki az állatok, és a belőlük származó termékek bárminemű, az EU területén vagy harmadik országokból történő mozgása nyomon követésének céljából. Az áruk leírásával kapcsolatos adatokat nemrégiben frissítették. A meglévő egészségügyi bizonyítványmintákat ennek megfelelően módosítani kell.
(3)
A 2003. november 21-i 852/2004/EK európai parlamenti és tanácsi rendelet (5) és a 853/2004/EK rendelet megállapítja az emberi fogyasztásra szánt halászati termékek, élő kéthéjú kagylók és méz előállítására vonatkozó szabályokat. Különleges követelményeket - beleértve az állat-egészségügyi bizonyítványmintákat - kell megállapítani a 2074/2005/EK rendeletben az e termékek harmadik országokból történő behozatalára. Következésképpen az importbizonyítványokat megállapító meglévő határozatokat hatályon kívül kell helyezni egy késedelmi időt követően, mely lehetővé teszi a harmadik országok számára, hogy jogszabályaikat kiigazítsák.
(4)
Szintén helyénvaló egyszerűsíteni a tanúsítási eljárást a halászati termékek és élő kéthéjú kagylók tekintetében, és az emberi fogyasztásra szánt szállítmányok tekintetében a puhatestűek, ezek ikrájának és ivarsejtjeinek továbbtenyésztés, hízlalás, átmosás vagy emberi fogyasztás céljából végzett behozatalához szükséges állat-egészségügyi feltételek és az állat-egészségügyi bizonyítványaik kiállítására vonatkozó követelmények megállapításáról szóló, 2003. november 14-i 2003/804/EK bizottsági határozat (6) és a tenyésztésre szánt élő halak, ezek ikrája és ivarsejtjei, valamint az emberi fogyasztásra szánt élő tenyésztett halak és az azokból származó termékek behozatalához szükséges állat-egészségügyi feltételek és bizonyítványok kiállítására vonatkozó követelmények megállapításáról szóló, 2003. november 21-i 2003/858/EK bizottsági határozatban (7) megállapított állat-egészségügyi bizonyítványok kiállítására vonatkozó követelményeket átvenni.
(5)
A 882/2004/EK rendelet 11. cikkének (4) bekezdése értelmében meg kell állapítani a tej és tejalapú termékekre vonatkozó analitikai és vizsgálati módszereket. Ebben az összefüggésben a közösségi referencialaboratórium összeállította a referenciamódszerek frissített jegyzékét, amelyet a nemzeti referencialaboratóriumok 2005. évi ülésükön hagytak jóvá. Szükséges ezért a 2074/2005/EK rendeletbe belefoglalni azon analitikai és vizsgálati módszerek legutóbb elfogadott jegyzékét, amelyeket a 853/2004/EK rendeletben megállapított követelményeknek való megfelelés ellenőrzésére használnak. A nyers- és a hőkezelt tejre vonatkozó egyes analitikai, valamint vizsgálati módszerek megállapításáról szóló, 1991. február 14-i 91/180/EGK határozatot (8) ezért hatályon kívül kell helyezni. Késedelmi időt kell engedélyezni, időt biztosítva a tagállamoknak arra, hogy eleget tegyenek az új módszereknek.
(6)
A 2074/2005/EK rendelet megállapítja a kagylók ehető részei (az egész test vagy bármely ehető rész külön) bénulásos kagylóméreg (PSP) tartalmának kimutatására szolgáló analitikai módszereket. A kéthéjú kagylók PSP-tartalmának kimutatására az AOAC hivatalos módszerben (Paralytic Shellfish Poisoning Toxins in Shellfish) (2005.06) közzétett ún. Lawrence-módszer tekintendő alternatív módszernek. Ennek használatát a jelenleg a tengeri biotoxinok közösségi referencialaboratóriumában végzett vizsgálati munka fényében felül kell vizsgálni.
(7)
A 2074/2005/EK rendeletet ezért ennek megfelelően módosítani kell.
(8)
Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
A 2074/2005/EK rendelet a következőképpen módosul:
1.
A 6. cikk helyébe a következő szöveg lép:
„6. cikk
A 853/2004/EK rendelet alkalmazásában az egyes állati eredetű termékek behozatalára vonatkozó egészségügyi bizonyítványminták
A 853/2004/EK rendelet 6. cikke (1) bekezdésének d) pontjában említett, az e rendelet VI. mellékletében felsorolt egyes állati eredetű termékek behozatalára vonatkozó egészségügyi bizonyítványmintákat e rendelet VI. melléklete állapítja meg.”
2.
A szöveg a következő 6a. cikkel egészül ki:
„6a. cikk
Nyers- és hőkezelt tejre vonatkozó vizsgálati módszerek
A 853/2004/EK rendelet III. melléklete IX. szakasza I. fejezetének III. pontjában megállapított határértékeknek való megfelelés ellenőrzése és az ugyanazon rendelet III. melléklete IX. szakasza II. fejezetének II. pontjában említett, a tejtermékekre vonatkozó pasztőrözési eljárás megfelelő alkalmazásának biztosítása érdekében az e rendelet VIa. mellékletében megállapított vizsgálati módszereket a hatáskörrel rendelkező hatóságok és szükség szerint az élelmiszeripari vállalkozók alkalmazhatják.”
3.
A III. melléklet e rendelet I. melléklete szerint módosul.
4.
A VI. melléklet e rendelet II. mellékletének megfelelően módosul.
5.
A rendelet a III. melléklet szerint a VIa. melléklettel egészül ki.
2. cikk
Az e rendelet IV. mellékletében felsorolt határozatok 2007. május 1-jei hatállyal hatályukat vesztik.
3. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
E rendelet III. melléklete legkésőbb hat hónappal e rendelet hatálybalépését követően alkalmazandó.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. november 6-án.

Labels: 7
0
3
17